Rossiya agrosanoat holdingi Surxondaryoda yangi issiqxona quradi

Rossiyaning «EKO-kultura» holding Surxondaryo viloyati Qiziriq tumanidagi 150 gektar maydonda issiqxona majmuasi quradi, deb xabar bermoqda Xorijiy investitsiyalarni jalb qilish agentligi.
Qayd etilishicha, majmua qurilishini 2024 yilgacha to‘liq yakunlash rejalashtirilgan: bu vaqtga borib, u yerda yiliga 80 ming tonnadan ortiq pomidor yetishtirilishi ko‘zda tutilgan.
«Ishlab chiqarish quvvatining oshirilishi pomidorlar bilan nafaqat Rossiya aholisini, balki Fors qo‘ltig‘i va Osiyo aholisini ta'minlash imkonini beradi», – deya ta'kidlagan kompaniya vakili.
Ayni paytda birinchi bosqich doirasida inshootlar qurilishi boshlanib, 12,8 gektar maydonda kino qoplamali issiqxonalar barpo etilmoqda. Ularni ishga tushirish 2021 yil iyulga rejalashtirilgan. Kutilayotgan ishlab chiqarish hajmi yiliga olti ming tonna sabzavotni tashkil etadi. Bundan tashqari, maydoni o‘n ming kvadrat metr bo‘lgan ulgurji tarqatish markazining qurilishi boshlangan.